لچہ …… پتینک
پیرزال ءِ پتینکاں چہ دز کپتگیں
سلھیں چندے تاک
گوں دست رنداں لیگار اَت اَنت
یک ءُ دو وانّگی
کہ چناکاں چتگ جیر جیر چُنڈ اَت اَنت
ربڑی تایے گوں جمک ءَ ءُ ٹُنگی ایں پوستے ءَ
کہ سڑوک زرتگ اَت گوں رمیزان اَت اَنت
کاشی یے چہ چکار لیٹو ءَ
سہ ءُ چار اکس کہ وت ما لچ اَت اَنت
ھور ءَ مینسینت اَتاں سک ءَ لیگار اَت اَنت
چابی دانے کہ گوں تسبیاں بستگ اَت
دنزاں سرکیلیں رومالے ڈک داتگ اَت
بوج اِت تاں کرنی ایں پیرک ءِ اکسے بندوک اَت ایں
چاگلے کوپگ ءَ پاد ءَ باسبانی ءُ
چادر ءِ لمب انت ڈک
لٹ ماں کوپگ ءَ بستگ اَت لانک ءَ جتک
ھر تھا گوش درا
تاں کہ چم کار کنت کوھنگیں چیدگ ءُ
کشکے کہ چپ ءُ چوٹ کوہ ءِ نیام ءَ گوزیت
درچکے سیاہ ءُ بزیں
روچ ءِ برانزانی بیم ءَ وتی ساھگ چیر داتگے
کموکیں گستاء دور
کوہ ءِ آ نیمگ ءَ رژن ءِ شھمے بلیت
چنچو زیبائ انت
گواش دیماں اجب دروشمیں رنگ ءُ نور
کیلگ ءُ آپ بند لھتیں باگ ءُ بھار
نیوگ ءَ سرچکار
رھیم رزا